Ուիլյամ Քեյթ Քելլոգ

**Ուիլյամ Քեյթ Քելլոգ** (, ),  ամերիկացի գործարար, եկեղեցական գործիչ, Յոթերորդ օրվա ադվենտիստների եկեղեցու հետևորդ, բարերար, առողջ ապրելակերպի ջատագով, առողջ սննդի կողմնակից և քարոզող։ 

Սննդային մթերքներ արտադրող ''Kellogg'' ընկերության հիմնադիրն է, որի արտադրանքն այսօր վաճառվում է 180 երկրներում, 2018 թվականի տվյալներով այնտեղ աշխատում է 34000 մարդ։ Նա իր եղբոր Ջոն Հարվի Քելլոգի հետ ստեղծել է եգիպտացորենի փաթիլները։ Նա ստեղծել է նաև արաբական ձիերի ձիաբուծարան։

## Կենսագրություն
Ուիլյամ Քելլոգը ծնվել է Միչիգանի Բաթլ Քրիկ քաղաքում։ Նրա ծնողներն էին Ջոն Քելլոգը (1806-1881) և Աննա Քելլոգ Սթենլին (1824-1893)։ Նա ընտանիքի 16 զավակներից մեկն էր։ Նրա եղբայրներից էր Հարվի Քելլոգը` համալիր առողջարանային բուժման կազմակերպիչներից մեկը։

### Աշխարհայացքի ձևավորում
Քելլոգների ընտանիքը հարել է բողոքական Յոթերորդ օրվա ադվենտիստների եկեղեցուն, որը պաշտոնապես հիմնադրվել է Բաթլ Քրիկում 1863 թվականին։ Ընդ որում եկեղեցու համահիմնադիրներից ամուսիններ Էլեն Ուայթն ու Ջեյմս Սփրինգեր Ուայթը Ուիլյամի առաջին լուրջ գործատուներն են եղել։

Այս կապերը առանձնահատուկ հետք են թողել երկու եղբայրների աշխարհայացքի ձևավորման վրա։ Հայրը` Ջոն Քելլոգը համարում էր, որ շատ հիվանդություններ բխում են սեռական անզսպությունից, ներառյալ ձեռնաշարժությունը, որից նա կոչ է արել ամբողջությամբ հրաժարվել: Ուիլյամն էլ, իր հերթին, կենդանական սնունդը համարել է մեղսածին և անառողջ, ուստի ձգտել է հասարակության լայն զանգվածների համար գրավիչ սննդակարգ սահմանել՝ հիմնված կաթնամթերքի, հացահատիկային շիլաների, ընկույզի, մրգերի, բանջարեղենի օգտագործման վրա։ 

Այս գաղափարները եղբայրները մարմնավորել են բուսակերության քարոզչության, ինչպես նաև  սեռական ցանկությունների զսպման  ծայրահեղ ձևերի մեջ։

## Գործունեություն
[մինի|Քելլոգի համաշխարհային գլխավոր գրասենյակ, Բեթլ Քրիքում  (<bdi>[Քալհուն շրջան (Միչիգան)|Քալհուն շրջան, Միչիգան, ԱՄՆ)]]Երիտասարդ գործարար լինելով՝ Քելոգը սկսել է ցախավելներ վաճառել իր հայրենի Բաթլ Քրիկում։ 1878 թվականի դեկտեմբերին Ջեյմս Սփրինգեր Ուայթի հորդորով Ջորջ Հ. Քինգը վարձել է Ուիլյամ Քելոգին՝ Դալասում իր նոր ցախավելների գործարանը ղեկավարելուն օգնելու համարː Ուիլյամ Քելլոգը վերադարձել է տուն 1879 թվականի նոյեմբերին՝ օգնելու իր եղբորը՝ Ջոն Հարվի Քելոգին, կառավարել Բաթլ Քրիկի առողջարանը։ Առողջարանը, որը սկզբնապես կոչվում էր Արևմտյան առողջապահական բարեփոխումների ինստիտուտ, Յոթերորդ օրվա ադվենտիստական ​​եկեղեցու կողմից պաշտպանվող առողջապահական սկզբունքների վրա հիմնված նորարական ջանքերի մի մասն էրː

Բաթլ Քրիկում կառուցված առողջարանը սերտորեն կապված էր ադվենտիստների եկեղեցու գաղափարների հետ։ Այստեղ հյուրերի համար սահմանված բուսական սննդակարգում լայնորեն կիրառվել են եգիպտացորենի փաթիլներ, մյուսլի, գետնանուշի յուղ, որը պիտի փոխարիներ ինչպես հարուստների մսային կերակրատեսակներին, այնպես էլ աղքատների պակաս սննդարար և ոչ այնքան համեղ շիլաներին։

Ուիլյամ Քելլոգը 1906 թվականին հիմնել է ընկերություն, որն այսօր հայտնի է որպես «Տապակած եգիպտացորենի հատիկների արտադրության Բաթլ-Քրիկյան ընկերություն»։ Սկզբում այն հիմնականում արտադրել է եգիպտացորենի փաթիլներ։ Քելլոգին է պատկանում նաև հետաքրքիր մարքետինգային այն քայլը, ըստ որի փաթիլների տոպրակների մեջ տեղադրվում էին մանկական խաղալիքներ անակնկալ նվերների տեսքով։ Այս մարքետինգային քայլը հետագայում օգտագործել և օգտագործում են շատ ընկերություններ։  մինի|Քելլոգը Անթեզի հետ (1929)1930 թվականին Քելոգը հիմնել է բարեգործական ընկերություն «Քելլոգի հիմնադրամ», որին նվիրաբերել է 66 միլիոն դոլլար (2025 թ. դա կկազմեր 1,2 միլիարդ դոլար)։ Նա ասում էր, որ ներդնում է իր գումարը մարդկանց մեջ։ 

Տնտեսական մեծ ճգնաժամի տարիներին, երբ սարսափելի մեծ ծավալների էր հասել գործազրկությունը, Քելլոգի ձեռնարկությունը սկսել է աշխատել 4 հերթափոխով, ինչի միջոցով լուծել է մարդկանց զբաղվածության հարցը Բաթլ-Քրիկում։

Քելլոգն առանձնահատուկ սեր է ունեցել արաբական նժույգների հանդեպ, որոնց ձեռքբերման և խնամքի համար գնել է 329 հա տարածքով կալվածք Կալիֆորնիայում։ 1948 թվականից այն դարձել է Կալիֆորնիայի գյուղատնտեսական քոլեջի բաղկացուցիչ մաս։ Այնտեղ կառուցվել է օդանավակայան, որն այդ ժամանակ ԱՄՆ-ի ամենամեծ մասնավոր օդանավակայանն է եղել։ Ինչպես նաև իր միջոցներով կառուցել է Բաթլ Քրիկի քաղաքային օդանավակայանը,  իրեն պատկանող հողամասերից նվիրաբերել է բուսաբանական կենտրոնի կառուցմանը, որը գոյություն ունի մինչև հիմա և կրում է Քելլոգի անունը։

Քելլոգը թեև բարձրագույն կրթություն չի ստացել, սակայն մեծ կարևորություն է համարել բարձրագույն կրթությունը։ Նրա ստեղծած բարեգործական ընկերությունն իր կտակի համաձայն մինչև հիմա նյութական աջակցություն է տրամադրում ԱՄՆ-ի և Մեծ Բրիտանիայի բուհերին։ Այդ աջակցությունն այնքան էական է, որ Օքսֆորդի՝ 1990 թվականին հիմնված քոլեջներից մեկն անվանվել է Քելլոգի անունով։

### Մահ
Ուիլյամ Քիթ Քելլոգը մահացել է իր հայրենի Բաթլ Քրիկում, Միչիգանում, 91 տարեկան հասակում՝ վերապրելով իր որոշ երեխաներին։ Նա թողել է երկու երեխա և առնվազն երկու թոռ։

## Տես նաև
*Ջոն Հարվի Քելլոգ
*Յոթերորդ օրվա ադվենտիստների եկեղեցի
*Յոթերորդ օրվա ադվենտիստների եկեղեցու հայտնի անդամների ցանկ
## Ծանոթագրություններ

## Արտաքին հղումներ

Կատեգորիա:Ամերիկացի բարերարներ
Կատեգորիա:Ամերիկացի գործարարներ
Կատեգորիա:Բողոքականություն
Կատեգորիա:Ամերիկացի ձեռնարկատերեր
Կատեգորիա:Ամերիկացի երկարակյացներ